MINISITULE y’ensonga z’omunda mu ggwanga eri mu kattu olw’ebbanja lya buwumbi 8 n’obukadde 700 (8,700,000,0000/-) erya kkampuni ekola paasipooti.
Minisita w’ensonga z’omunda, Rose Akol Akullu yagambye nti kkampani ya De La Rue okuva e Bungereza ekola paasipooti zino ebanja ssente za myaka ebiri ezisukka ku ssente obuwumbi 7 gavumenti z’ewa ekitongole kya paasipooti mu bajeti.
Yagambye nti baagala okuteekayo okusaba kwabwe mu minisitule y’ebyensimbi ebongere ku ssente z’ebawa mu mbalirira y’omwaka 2016/2017.
Yagasseeko nti essaawa eno paasipooti balinawo ez’abo abalina ensonga ez’okukolwako amangu ebweru w’eggwanga n’ez’ekikungu wabula n’agamba nti mu bbanga ttono, bagenda kutuusa obutabo bwa paasipooti 100,000 n’oluvannyuma bongereyo obulala 200,000.
“Mu bbanga lya myezi ena gyokka tukoze amagoba agataliiko musolo ga buwumbi 44. Naye ssente zino zigenda mu gavumenti, ffe ze tukozesa ezituweebwa mu mbalirira y’eggwanga ntono nnyo ezitasobola kusasula bbanja lye tulina,’’ Akol bwe yategeezezza.
Akol yagobye abantu ababadde beefuula bakayungirizi n’agamba nti omuntu ayagala paasipooti alina kugyegoberako ye kennyini.
Ataddewo emmeeza mu ofiisi ye ekola ku beemulugunya ku bya paasipooti n’atekako abakozi babiri okuli SP Daniela Adiru ne Amanda Mugabo.
lug_Latn lug_Latn lug_Latn lug_Latn lug_Latn lug_Latn lug_Latn